REGULAMENTUL (CE) NR. 373/2007 AL COMISIEI
din 2 aprilie 2007
de modificare și rectificare a Regulamentului (CE) nr. 795/2004 de stabilire a normelor de aplicare a schemei de plată unică prevăzute în Regulamentul (CE) nr. 1782/2003 al Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori și de modificare a Regulamentelor (CEE) nr. 2019/93, (CE) nr. 1452/2001, (CE) nr. 1453/2001, (CE) nr. 1454/2001, (CE) nr. 1868/94, (CE) nr. 1251/1999, (CE) nr. 1254/1999, (CE) nr. 1673/2000, (CEE) nr. 2358/71 și (CE) nr. 2529/2001 (1), în special articolul 60 alineatul (2) a doua teză și articolul 145 literele (c) și (d),
întrucât:
(1)
Regulamentul (CE) nr. 795/2004 al Comisiei (2) stabilește normele de aplicare a schemei de plată unică începând cu 2005. Experiența punerii în aplicare la nivel național a acestei scheme din punct de vedere administrativ și operațional a arătat că pentru unele aspecte sunt necesare norme de punere în aplicare, suplimentare, detaliate, iar pentru alte aspecte normele în vigoare trebuie clarificate și adaptate.
(2)
Trestia-de-zahăr ocupă terenurile pentru o perioadă de cinci ani sau mai mare și furnizează recolte repetate, astfel că ar putea fi considerată o cultură permanentă. În conformitate cu articolul 44 alineatul (2) din Regulamentul (CE) nr. 1782/2003, suprafețele ocupate cu culturi permanente nu sunt în general suprafețe eligibile pentru activarea drepturilor la plată. Cu toate acestea, articolul 3b alineatul (2) din Regulamentul (CE) nr. 795/2004 prevede eligibilitatea culturilor permanente în cadrul schemei de plată unică, cu condiția ca suprafața respectivă să facă obiectul unei cereri de ajutor pentru culturi energetice, astfel cum se prevede la articolul 88 din Regulamentul (CE) nr. 1782/2003.
(3)
Regulamentul (CE) nr. 1782/2003, astfel cum a fost modificat prin Regulamentul (CE) nr. 319/2006 al Consiliului (3), definește normele referitoare la ajutorul decuplat și la integrarea ajutorului acordat pentru sfeclă de zahăr, trestie-de-zahăr și cicoare în schema de plată unică. Prin urmare, suprafețele ocupate cu aceste culturi ar trebui să fie eligibile fără a mai fi necesară depunerea unei cereri de ajutor în temeiul regimului culturilor energetice. Trestia-de-zahăr trebuie exclusă din definiția culturilor permanente de la articolul 2 din Regulamentul (CE) nr. 795/2004 și adăugată la lista culturilor considerate drept multianuale în sensul titlului III din Regulamentul (CE) nr. 1782/2003.
(4)
În conformitate cu articolul 52 din Regulamentul (CE) nr. 1782/2003, producția de cânepă destinată altor scopuri decât producției de fibră va fi permisă ca utilizare a terenului în cadrul schemei de plată unică începând cu 1 ianuarie 2007. Acordarea plății ar trebui să fie condiționată de utilizarea de semințe certificate de anumite soiuri. Prin urmare, ar trebui adaptat în consecință textul articolului 29 din Regulamentul (CE) nr. 795/2004.
(5)
S-a comis o eroare în redactarea articolului 30 alineatul (5) din Regulamentul (CE) nr. 795/2004 care stabilește obligația statelor membre de a lua măsurile necesare pentru punerea în aplicare a articolului 29 din Regulamentul (CE) nr. 1782/2003 atunci când, cu ajutorul unui coeficient UVM anormal de scăzut pentru o parte a anului, producătorii creează în mod artificial condițiile necesare privind activitatea agricolă minimă. Această obligație ar trebui aplicată atunci când anormalitatea se referă la un coeficient UVM ridicat. Prin urmare, prevederea mai sus menționată trebuie rectificată în consecință.
(6)
Anexa II la Regulamentul (CE) nr. 795/2004 a stabilit numărul mediu de hectare menționat la articolul 60 alineatul (2) din Regulamentul (CE) nr. 1782/2003 pe baza datelor comunicate Comisiei de către statele membre respective. Malta și Slovenia au comunicat datele necesare. Prin urmare, este necesară, de asemenea, stabilirea numărului de hectare pentru aceste state membre.
(7)
Având în vedere că integrarea ajutorului acordat pentru sfeclă de zahăr, trestie-de-zahăr și cicoare în schema de plată unică se aplică începând cu 1 ianuarie 2006, este necesar să se prevadă că dispoziția modificată privind eligibilitatea suprafețelor cu trestie-de-zahăr la schema de plată unică se aplică retroactiv începând cu acea dată.
(8)
Având în vedere că Regulamentul (CE) nr. 795/2004 stabilește norme de punere în aplicare a schemei de plată unică începând cu 1 ianuarie 2005, este necesar ca rectificarea de la articolul 30 alineatul (5) să se aplice începând cu acea dată.
(9)
Prin urmare, Regulamentul (CE) nr. 795/2004 ar trebui modificat și rectificat în consecință.
(10)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 795/2004 se modifică după cum urmează:
1.
În tabelul de la articolul 2 litera (d), se adaugă următorul rând:
„1212 99 20
trestie-de-zahăr”
2.
La articolul 29, a doua teză se înlocuiește cu următorul text:
„Semințele trebuie certificate în conformitate cu Directiva 2002/57/CE a Consiliului (4), în special articolul 12.
3.
La articolul 30, alineatul (5) se înlocuiește cu următorul text:
„(5) Statele membre iau măsurile necesare pentru respectarea articolului 29 din Regulamentul (CE) nr. 1782/2003 atunci când, cu ajutorul unui coeficient UVM anormal de ridicat pentru o parte a anului, producătorii creează în mod artificial condițiile necesare privind activitatea agricolă minimă.”
4.
Anexa II se înlocuiește cu textul anexei la prezentul regulament.
Articolul 2
Prezentul regulament intră în vigoare în ziua publicării în Jurnalul Oficial al Uniunii Europene.
Articolul 1 punctul 1 se aplică începând cu 1 ianuarie 2006.
Articolul 1 punctul 2 se aplică începând cu 1 ianuarie 2007.
Articolul 1 punctul 3 se aplică începând cu 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 aprilie 2007.